Narkotiseur in manslag-saak doodgeskiet | Netwerk24
Deur Alet Joubert 16 September 2020 23:08
Dr. Abdulhay Munshi Foto: Werner Beukes
Die Mediese Beskermingsvereniging (MPS) het bevestig die dokter wat Woensdagmiddag in Norwood, Johannesburg doodgeskiet is, is dr. Abdulhay Munshi (57), 'n narkotiseur van Houghton.
Teen Donderdagoggend was niemand nog in hegtenis geneem nie en die polisie het 'n beroep gedoen op enigiemand wat inligting oor die moord het om na vore te kom.
Volgens brig. Mathapelo Peters, provinsiale polisiewoordvoerder in Gauteng, is die motief vir die moord nog onbekend.
'n Multidissiplinêre span van die polisie, wat onmiddellik ná die moord 'n 72-uur-reaksieplan opgestel het, ondersoek die saak.
Enigiemand met inligting oor die voorval wat tot die inhegtenisneming van die skuldiges kan lei, word gevra om dit by hul naaste polisiekantoor aan te meld of die Stop Misdaad-nommer by 08600 10111 te skakel.
Netwerk24 het voorheen berig Munshi en dr. Peter Beale, 'n pediatriese chirurg, word van strafbare manslag aangekla. Dit het gevolg ná die dood van een van hul pasiënte in Oktober 2019. Zayyaan Sayed (10) het op 11 Oktober 'n laparoskopie ondergaan waarna sy long platgeval en hy later dood is. Die dokters se verhoor is in 'n vorige hofsitting tot November uitgestel.
Verskeie dokters het op Twitter met ongeloof en woede gereageer op die voorval.
Jonathan Witt het Munshi as 'n kollega beskryf en die voorval as 'n gruweldaad bestempel wat elke regdenkende mens in opstand behoort te bring.
Coceka Mfundisi, 'n neurochirurg, beskryf Munshi as 'n gawe, saggeaarde mens. Sy het ook 'n twiet van Julius Malema, EFF-leier, aangehaal wat die Netcare Park Lane-hospitaal verlede jaar bedank het toe Munshi en Beale geskors is.
I've learned that Professor Peter Beale and Dr Abdulhay Munshi, are accused of malpractice, negligence and being responsible for the death of innocent children at park lane clinic. They must be held accountable and thank you Netcare for suspending Prof Peter Beale. #negligence pic.twitter.com/ecji3xOhCN
* Hierdie berig is aangepas sedert dit aanvanklik gepubliseer is om die jongste inligting weer te gee.